Hy trek sy blou baadjie reg voordat hy by die beskuldigdebank inskuif. Vir 'n oomblik lyk hy byna onherkenbaar.
Vir 63 dae lank, vir die duur van die hofsaak, hou ek vir Henri in die beskuldigdebank dop. En sy voorkoms het deur die tyd behoorlik verander.
Geklee in sy bekende blou pak, het Henri sy hofsaak met 'n skoongeskeerde gesig en kort, netjies gesnyde hare begin.
Toe laat Henri sy hare en sy baard groei en later begin ek en ander joernalsite oplet dat sy blou baadjie bietjie stywer om sy middel sit. Hy het vining begin gewig optel.
Die spanning van die hofsaak het duidelik op Henri se gesig gewys en soms sou hy in die beskuldigdebank sit met swart kringe onder sy oë, 'n teken wat min slaap verklap.
Dit is vreemd. Dit voel soos 'n ou bekende wat jy lanklaas gesien het en jy kan nie wag om hom weer raak te loop nie.
Ná bykans twee maande se afwesigheid is hy dié keer nie vetter nie, sy hare ook nie langer of gekleur nie.
Hy is kaalkop. Sy hare is heeltemal afgeskeer sodat jy die rondings van die moordbeskuldigde se kop behoorlik kan sien, met net die liggrys haarlyn wat duidelik is.
Wat het hom besiel? wonder ek stilweg. Dadelik begin die vrae in my kop opduik, soos dit 'n joernalis betaam.
Ek gaan staan voor Henri saam met die ander joernaliste om 'n foto van die “nuwe” Henri met my selfoon te neem terwyl ek dink aan moontlike redes hoekom die jongman sy ligbruin hare sou afskeer.
Die beskuldigde verduidelik toe, sonder huiwer, dat hy dit gedoen het in die lig van die droogte wat Kaapstad tans teister. Hy voel Kapenaars doen te min om water te spaar en hy doen sy deel deur sy hare af te skeer.
Wel, kan jy nou meer, hoor ek iemand sê. "Ek gebruik minder water in my huis om water te bespaar en ander skeer hulle hare af – en ek is seker dit help ook in die droogtetye."
Henri word daarvan aangekla dat hy sy ouers, Martin en Teresa, en sy ouer broer, Rudi, op 27 Januarie 2015 in hul huis op die De Zalze-landgoed buite Stellenbosch met 'n byl afgemaai het.
Sy het dit weer aan die hof gestel dat De Zalze 'n sekuriteitskompleks is en die landgoed 24 uur per dag gepatrolleer word.